72.1 La competència per dictar les liquidacions derivades de les actes d'inspecció correspon al director o directora de l'Agència, qui és, a la vegada, el cap de la inspecció.
72.2 En el cas que es tracti d'actes de conformitat, es considera produïda la liquidació tributària d'acord amb la proposta de regularització formulada per l'inspector i acceptada per l'obligat tributari, si, transcorregut el termini d'un mes a partir de la data de l'acta, l'interessat no rep notificació d'acord exprés de l'inspector en cap, rectificant errors materials apreciats en la proposta formulada a l'acta.
En la data de producció de la liquidació, l'acta s'entén notificada als efectes cobratoris i d'inici de terminis per recórrer.
72.3 En les actes de conformitat en què el cap d'inspecció observa errors en l'apreciació dels fets o aplicació indeguda de les normes jurídiques, se segueix el procediment següent:
a) El cap d'inspecció acorda de forma motivada la iniciació d'expedient administratiu, notificant-ho a l'interessat dintre del termini d'un mes des de la data de l'acta.
b) L'interessat pot formular al·legacions en el termini de quinze dies a partir de la notificació de l'acord adoptat.
c) Transcorregut aquest termini, es dicta la liquidació que correspongui.
d) L'inspector en cap també pot deixar sense efecte l'acta incoada i ordenar que es completin les actuacions practicades durant un termini no superior a tres mesos, actuacions complementàries que es documentaran en acta, la qual serà tramitada d'acord amb la seva naturalesa.
72.4 La tramitació de les actes de disconformitat s'ajusta al següent procediment:
a) El subjecte passiu queda advertit, a l'exemplar que se li lliuri, que podrà examinar l'expedient, en el qual ha de constar l'informe de la Inspecció, i formular al·legacions en el termini dels quinze dies posteriors al setè posterior a la data des que s'hagi estès l'acta o la seva recepció.
b) A la vista de l'acta, de l'informe de l'actuari i de les al·legacions presentades, el director o directora de l'Agència dicta acte administratiu dintre del mes següent a la finalització del termini per formular al·legacions.
c) Dins el mateix termini per resoldre, l'Inspector en cap pot acordar que es completi l'expedient a través de la pràctica per part de la Inspecció de les actuacions que procedeixin en un termini no superior a tres mesos.
En aquest cas, l'acord adoptat es notifica a l'interessat i interromp el còmput del termini per resoldre.
Un cop acabades les actuacions complementàries, aquestes es documenten segons s'escaigui d'acord amb els seus resultats.
En el cas que s'incoï l'acta, aquesta substitueix en tots els extrems l'anteriorment formalitzada i es tramita segons escaigui d'acord amb els seus resultats.
De no ser així, es posa un cop més l'expedient complet a disposició de l'interessat per un termini de quinze dies, i l'inspector en cap resol en el mes següent.
72.5 La tramitació de les actes de prova preconstituïda s'ajusta als següents requeriments:
a) Es tramet un exemplar de l'acta a l'inspeccionat, qui, en el termini de quinze dies a partir de la recepció, pot examinar l'expedient i formular al·legacions sobre els possibles errors o inexactituds de la prova, sobre la proposta de liquidació o sobre ambdues coses, o bé manifestar la seva conformitat.
b) Transcorregut el termini d'al·legacions, el cap de la Inspecció dicta la liquidació que correspongui.
72.6 La Inspecció inclou l'interès de demora en les propostes de liquidació consignades en les actes, així com en les liquidacions que practiqui.
72.7 Els deutes tributaris que, en cada cas, derivin de les liquidacions que resultin de les propostes efectuades en les actes d'inspecció s'han d'ingressar en els terminis que s'indiquen en la normativa vigent en matèria de recaptació dels tributs de la Generalitat.